
	Mänttä-Vilppulan yläkoulujen järjestyssäännöt

	Järjestyssääntöjen tavoitteet
	       Säännöt ovat välttämättömiä suuren joukon käsittävän yhteisön toiminnalle, jotta päivittäinen työ sujuisi mahdollisimman rauhallisesti, viihtyisästi ja turvallisesti. Näin voidaan taata edellytykset koulutyön onnistumiselle. Säännöt totuttavat yhteisön jäsenet vastuuseen. Se, joka ei noudata yhteisesti sovittuja sääntöjä, joutuu vastaamaan siitä yhteisölle. Säännöt eivät sisällä pelkkiä kieltoja, vaan ne takaavat myös oikeuksia yhteisön jäsenille. Nämä järjestyssäännöt koskevat koulun vuosisuunnitelmassa tarkoitettua koulun työaikaa ja toteutettavaa opetusohjelmaa.

	Koulualue ja kouluaika
	· Koulun piha-alueen rajat selvitetään oppilaalle, kun he aloittavat opiskelun yläkoulussa.
· Järjestyssäännöt koskevat koulun aluetta sekä niitä toimipisteitä, joissa opetusta tapahtuu koulupäivinä sekä koulunkäyntiin liittyviä tapahtumia.
· Koulun järjestyssäännöt ovat voimassa kaikessa koulun järjestämässä toiminnassa. Oppitunnit kouluajan ulkopuolella kuuluvat koulunkäyntiin.

	Koulunkäyntiin liittyvät ohjeet ja määräykset 
	· Oppitunnille saavutaan ajoissa ja työjärjestyksen mukaisesti. Opettaja hakee oman opetusryhmänsä oppitunnille lähinnä olevan ulko-oven kautta, ellei muuta ole sovittu.
· Kouluun pukeudutaan asiallisesti ja säänmukaisesti. Päällysvaatteet jätetään naulakkoon. Rahaa ja arvoesineitä ei pidä säilyttää naulakoissa.
· Välituntien aikana tulee pysytellä erikseen sovitulla piha-alueella. Koulualueelta poistutaan muihin toimipisteisiin, joissa opetusta järjestetään. Muulloin poistumiseen tarvitaan erityinen lupa koulun henkilökunnalta.
· Kaikkien viihtyvyyden kannalta on tärkeää, että jokainen noudattaa toimissaan siisteyttä. Paperit ja roskat viedään niitä varten varattuihin roskakoreihin. Työpöydät pidetään siisteinä. Koulun omaisuutta tulee käsitellä huolellisesti. Oppilas on velvollinen korvaamaan aiheuttamansa vahingon. Vahingon kuitenkin sattuessa on siitä heti ilmoitettava opettajalle tai rehtorille. Edellä oleva koskee myös kouluyhteisön jäsenen omaisuutta.
· Tapaturman sattuessa ilmoitetaan siitä viipymättä lähimmälle opettajalle tai terveydenhoitajalle ja annetaan mahdollisuuksien mukaan tarvittava ensiapu. Kesken koulupäivän tapahtuvassa äkillisessä sairastumistapauksessa koulusta voi poistua, kun on ilmoittanut asiasta opettajalle tai terveydenhoitajalle.
· Koulusta ei saa olla poissa ilman pätevää syytä. Oppilaan huoltajan tulee selvittää luokanohjaajalle poissaolon syy mahdollisimman pian, mieluiten jo saman päivän aikana. Ilmoitus tehdään ensisijaisesti Wilmaan. Jos oppilas tarvitsee vapaata, on siihen pyydettävä joka kerta erikseen lupa etukäteen. Oppilas ja viime kädessä huoltaja vastaavat siitä, ettei oppilas jää jälkeen opinnoissa. Sen antaa hyväksyttävistä syistä luokanohjaaja kolmeen koulupäivään asti. Muussa tapauksessa luvan antaa koulun rehtori enintään kuukauteen asti. Yhden päivän ja sitä pidemmät poissaolot anotaan Wilman kautta siihen tarkoitetulla lomakkeella.
· Kesken päivän tapahtuneesta sairastumisesta ilmoitettava terveydenhoitajalle, luokanohjaajalle tai seuraavan tunnin opettajalle, jotka antavat luvan koulusta poistumiseen.

· Syöminen ja juominen ilman lupaa on oppitunneilla kielletty. Vesipullon kuljettaminen mukana ja sen käyttäminen veden juomiseen on sallittua, mutta se ei saa häiritä opetusta. Energiajuomat tai muut piristeet eivät kuulu koulun alueelle ja henkilökunta voi takavarikoida ne päivän ajaksi.
· Puhelimien yms. sähköisten välineiden käyttö ja esilläpito oppituntien aikana ja ruokalassa on kielletty, ellei niiden käyttöön anneta erikseen lupaa. Oppitunnin aikana puhelimia säilytetään häiriöttömässä tilassa puhelinparkissa. Kaikki kuvaaminen ja tallentaminen koulussa on kielletty ilman opettajan ja kohteen lupaa.
· Tupakkalain (1.10.2010) mukaan tupakointi on kokonaan kielletty koulun käytössä olevissa sisätiloissa ja käytössä olevilla ulkoalueilla. Tupakkatuotteiden käyttö, myynti, välittäminen, tarjoaminen ja hallussapito ovat kiellettyjä koulussa, kouluaikana ja kaikessa koulun järjestämässä toiminnassa.
· Oppilas ei saa esiintyä päihteiden tai huumeiden vaikutuksen alaisena kouluaikana tai koulun järjestämässä tilaisuudessa.
· Jokaisella oppilaalla on oikeus fyysiseen ja psyykkiseen koskemattomuuteen.
· Lumipallojen heittely on kielletty

	
	· 

	Koulumatkat
	· Koulumatkoilla oppilaat noudattavat huolellisesti liikennesääntöjä.
· Kulkuvälineet säilytetään lukittuina niille osoitetuissa paikoissa. 
· Polkupyöräily ja mopoilu on välituntien ja ruokatuntien aikana koulualueella kielletty, kuten myös ala-asteen piha-alueella.0,
· Kulkuvälineiden luvaton lainaaminen ja niiden turmeleminen on kielletty.

	Vapaa-ajan toiminta
	· Silloin kun koulun oppilaat toimivat vapaa-aikanaan koulun tiloissa, tulee heidän noudattaa koulun järjestyssääntöjä. Järjestävä yhteisö vastaa omista tilaisuuksistaan. Mainoksia, ilmoituksia ja erilaisia tiedotteita oppilaat saavat luvalla asettaa niille erikseen osoitettuihin paikkoihin.

	Työrauhan ylläpitäminen
	· Kouluyhteisön jäsenen tulee asiallisella ja rauhallisella käyttäytymisellään pyrkiä edistämään koulun työrauhaa ja pyrkiä luomaan kouluun ja koulunkäyntiin myönteistä henkeä. 
Jos oppilas ei noudata järjestystä tai käyttäytyy muutoin sopimattomasti taikka on tehtävissään huolimaton, voi opettaja nuhdella häntä tai ojentaa häntä poistamalla hänet luokasta oppitunnin jäljellä olevaksi ajaksi tai rangaista häntä kasvatuskeskustelulla tai enintään kaksi tuntia kestävällä jälki-istunnolla. Ennen rangaistuksen toimeenpanoa opettajan on keskusteltava oppilaan kanssa rangaistavasta teosta. Rangaistus merkitään Wilmaan kurinpito -lomakkeelle. Rangaistuksesta ilmoitetaan huoltajalle joko puhelimitse tai kirjallisesti Wilman kautta. 
Jälki-istunnot pidetään torstaisin kello 15.00 (14.50) alkaen ellei jälki-istunnon valvoja ole muuta sopinut. Jälki-istunnossa voidaan valvojan harkinnan mukaan joko tehdä koulutehtäviä, katsoa opettajan antamia opetusvideoita tai istua hiljaa tekemättä mitään. Mikäli oppilas ennalta ilmoittamatta ei saavu jälki-istuntoon, hänelle määrätään luvattomasta poissaolosta yksi tunti lisärangaistusta, josta ilmoitetaan oppilaan huoltajalle. Toistuvista jälki- istunnon laiminlyömisistä järjestetään keskustelutilaisuus huoltajien kanssa. Valvova opettaja tai luokanohjaajavoi painavasta syystä ja hyvissä ajoin ennakolta antaa oppilaalle luvan tulla vasta seuraavan viikon jälki-istuntoon.
Rehtori voi antaa kirjallisen varoituksen. Sivistyslautakunta voi, kuultuaan oppilasta ja hänen huoltajaansa, rangaista määräaikaisella erottamisella enintään kolmeksi kuukaudeksi. 
Koulutehtävänsä laiminlyönyt oppilas voidaan jättää kouluun enintään tunnin ajaksi kerrallaan suorittamaan näitä tehtäviä. Myöhästymiset korvataan erillisinä opettajan määrittäminä tehtävinä, jotka tehdään läksyparkissa.



